Comenius-projektikokous Puolan Rozwienicassa 11.5. – 17.5.2014

Projektikokoukseen osallistui koulustamme kaksi opettajaa ja neljä kahdeksasluokkalaista tyttöä.

Krakovassa tutustuimme vanhaan kaupunkiin - näimme useita kirkkoja, vanhoja koristeellisia taloja, Wawelin kukkulan ja siellä sijaitsevan linnoituksen. Wisla-joen rannalla kävelimme toisen maailmansodan aikaisessa juutalaisghettossa sekä näimme Schindlerin lista elokuvasta tutun tehtaan. Illallispaikkamme oli tyypillistä puolalaista ruokaa tarjoileva ravintola, jossa söimme mm. piirakoita. Sen jälkeen nautimme Universa- Operan Otwarta esityksestä.

Seuraavana päivänä vierailimme Auschwitz-Birkenaun keskitysleirissä. Opas kertoi meille leirien tapahtumista ja ihmisten kohtaloista toisen maailmansodan aikana. Näimme kuvia tapetuista ihmisistä, näimme heille kuuluneita esineitä, kävimme kaasukammioissa ja krematorioissa. Vierailun aikana tulimme hyvin tietoisiksi siitä mitä tuossa paikassa oli tehty ja paikoin tippa tuli silmään. Ahdistus valtasi mielen jälkeenpäin.

Rozwienica, varsinainen vierailukohteemme, sijaitsee lähellä Ukrainan rajaa ja tutustuimme sekä sen lähiympäristöön (Jaroslawin kaupunki, Lancutin linna) että vierailimme kauempana, lähellä Slovakian rajaa sijaitsevalla maatilalla. Viikon aikana työskentelimme yhdessä saksalaisten, ruotsalaisten, turkkilaisten ja puolalaisten nuorten kanssa erilaisissa pajoissa. Tutustuimme juustonvalmistukseen, teimme koruja helmistä ja vaatteita roskista ja huovutimme kukan. Esittelimme myös Marimekosta tekemämme työn. Suuri ponnistus oli Catwalk-esitys, jossa esitettiin eri maissa vanhoista vaatteista tehtyjä vaatteita ja muita asusteita sekä vierailun aikana roskista tekemiämme vaatteita ja koristeita. Kirjoitimme myös yhdessä erilaisia artikkeleita.

”Illat ja yöt” pidimme hauskaa nuorten kesken jutellen, laulaen karaokea, tanssien ja nauraen sekä pelaten erilaisia pelejä. Isäntäperheemme olivat erittäin mukavia ja viihdyimme hyvin heidän kanssaan.